
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind stimularea construcţiei de locuinţe, cu care comisia noastră a fost sesizată în fond cu adresa Biroului Permanent nr. Pl.x.285 din 12 aprilie 2006.
	PREŞEDINTE,

Mihai Nicolae Tănăsescu

RAPORT

asupra  propunerii legislative privind stimularea
 construcţiei de locuinţe
Cu adresa nr. Pl.x-285 din 12 aprilie 2006, Biroul Permanent conform art. 95  din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind stimularea construcţiei de locuinţe.
La întocmirea raportului s-a avut în vedere avizul Consiliului Legislativ, avizul negativ al Comisiei pentru administraţie publică, amenajarea teritoriului şi echilibru ecologic, avizul negativ al Comisiei juridice, de disciplină şi imunităţi   precum şi punctul de vedere al Guvernului.
Prezenta propunere legislativă are ca obiect de reglementare stimularea construcţiei de locuinţe, în sensul acordării unor facilităţi din partea statului anumitor categorii de persoane, prin restituirea taxei pe valoarea adăugată, aferentă construcţiei sau achiziţionării unui spaţiu cu destinaţie de locuinţă.
Propunerea legislativă este contrară atât prevederilor Directivei a VI-a a CEE cu care legislaţia privind taxa pe valoarea adăugată trebuie armonizată în vederea integrării ţării noastre în Uniunea Europeană, cât şi prevederilor Legii nr. 571/2003 privind Codul fiscal, cu modificările ulterioare.

Operaţiunile care pot fi scutite de taxa pe valoarea adăugată sunt prevăzute de Directiva a VI-a a Consiliului CEE privind adoptarea unui sistem comun al taxei pe valoarea adăugată, şi nu includ construcţia sau achiziţionarea locuinţelor.

Pentru realizarea obiectivului de integrare a României în Uniunea Europeană este necesară continua armonizare a legislaţiei privind taxa pe valoarea adăugată cu Directiva a VI-a, în special prin revizuirea prevederilor referitoare la scutirile de taxa pe valoarea adăugată potrivit calendarului anexat la Documentul de poziţie al României privind acceptarea acquis-ului comunitar pentru Capitolul X – Impozitarea.

Aprobarea altor scutiri care nu se regăsesc în legislaţia comunitară ar conduce la redeschiderea acestui capitol cu toate consecinţele de rigoare.
Propunerea legislativă face parte din categoria legilor ordinare, potrivit art.76 din Constituţia României, republicată.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu majoritate de voturi. 
Propunerea legislativă a fost respinsă de Senat în şedinţa din data de 6 aprilie 2006.
Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative privind stimularea construcţiei de locuinţe, în şedinţa din data de 16 mai 2006, comisia propune respingerea acesteia.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Experţi parlamentari:
Popescu Luminiţa       

